ຂປລ.ໃນວັນທີ 6 ສິງຫາ 2018, ທີ່ ສະຖານເອກອັກຄະລັດຖະທູດ ແຫ່ງ ສປປ ລາວ, ນະຄອນຫລວງ ເຊອູນ ສ ເກົາຫລີ, ໄດ້ຈັດພິທີມອບ-ຮັບ ເງິນຊ່ວຍເຫລືອ ຜູ້ປະສົບໄພພິບັດນ້ຳຖ້ວມ ຢູ່ເມືອງສະຫນາມໄຊ ແຂວງອັດຕະປື ຈຳນວນ 3 ລ້ານວອນ (ສະກຸນເງິນເກົາຫລີ) ຫລື ປະມານ 2.700 ໂດລາສະຫະລັດ ຈາກສູນອາຊຽນ-ເກົາຫລີ. ມອບໂດຍທ່ານ ລີ ຮັອກ (Lee Hyuk) ເລຂາທິການໃຫຍ່ຂອງສູນດັ່ງກ່າວ ແລະ ກ່າວຮັບໂດຍ ທ່ານ ຄຳສວຍ ແກ້ວດາລາວົງ ເອກອັກຄະລັດຖະທູດລາວ ປະຈຳ ສ ເກົາຫລີ, ມີພະນັກງານກ່ຽວຂ້ອງທັງສອງຝ່າຍເຂົ້າຮ່ວມ.
ໂອກາດນີ້, ທ່ານ ລີ ຮັອກ ໄດ້ສະແດງຄວາມເສຍໃຈ ຕໍ່ເຫດການທີ່ເກີດຂຶ້ນ ອັນເຮັດໃຫ້ເກີດການສູນເສຍຕໍ່ຊີວິດ ແລະ ຊັບສິນຂອງປະຊາຊົນໃນເຂດເມືອງສະໜາມໄຊ ພ້ອມທັງເຊື່ອຫມັ້ນວ່າ ພາຍໃຕ້ການຊີ້ນຳ -ນຳພາຂອງລັດຖະບານລາວ ກໍຄືຄວາມສາມັກຄີຂອງປວງຊົນພາຍໃນຊາດ ລວມທັງການຊ່ວຍເຫລືອຈາກນາໆຊາດ ໃນການຊ່ວຍເຫລືອຜູ້ປະສົບໄພພິບັດໃນຄັ້ງນີ້ ຈະສາມາດຟື້ນຟູຊີວິດການເປັນຢູ່ ຂອງປະຊາຊົນໃຫ້ກັບຄືນສູ່ສະພາບປົກກະຕິໂດຍໄວ. ໃນຂະນະດຽວກັນ, ທ່ານ ເອກອັກຄະລັດຖະທູດລາວ ປະຈຳ ສ ເກົາຫລີ ກໍໄດ້ລາຍງານ ສະພາບການຂອງໄພພິບັດດັ່ງກ່າວ ແລະ ສະແດງຄວາມຂອບໃຈຕໍ່ ທ່ານ ລີ ຮັອກ ແລະ ພະນັກງານ ຂອງສູນອາຊຽນ-ເກົາຫລີ ທີ່ໄດ້ໃຫ້ການຊ່ວຍເຫລືອໃນຄັ້ງນີ້.
ຕໍ່ເຫດການໄພພິບັດທີ່ເກີດຂຶ້ນ ຢູ່ແຂວງອັດຕະປື, ສະຖານທູດລາວ ທີ່ເຊອູນ ໄດ້ມີການປະກາດ ລະດົມຂໍການຊ່ວຍເຫລືອແກ່ຜູ້ປະສົບໄພພິບັດ ຈາກປະຊາຊົນລາວທີ່ອາໄສຢູ່ ສ ເກົາຫລີ ໂດຍມີພະນັກງານສະຖານທູດ, ນັກສຶກສາ ແລະ ຄົນລາວ ທີ່ດຳລົງຊີວິດຢູ່ ສ ເກົາຫລີ ແລະ ບັນດາພາກສ່ວນຕ່າງໆ, ລວມທັງປະຊາຊົນ ສ ເກົາຫລີ ເຊັ່ນ: ສະມາຄົມມິດຕະພາບ ເກົາຫລີ-ລາວ, ກົງສຸນກິດຕິມະສັກ ແຫ່ງ ສປປ ລາວ ທີ່ ສ ເກົາຫລີ, ສະມາຄົມລາວ-ເກົາຫລີ ທີ່ ແດກູ (ໂດຍຂຶ້ນກັບສະມາຄົມແລກປ່ຽນສາກົນ ແດກູ-ຄັອງບຸກ), ຫ້ອງວ່າການນະຄອນຫລວງເຊອູນ, ພະນັກງານຂອງມູນນິທິເກົາຫລີ ແລະ ອົງການຈັດຕັ້ງອື່ນໆ.
ເນື້ອໃນ: ຂປລ